Szkoda czasu na toplani sie w kaczokach. Lepszy zaro ciś na głymboko woda. Górnik Zobrze w piyrszych sztyrech kolejkach Ekstraklasy przeszoł rychtyg porzōndny egzamin. Kalyndorz niy dowoł taryfy ulgowej byniaminkowi. Górnik zagroł już z majstrym, wicemajstrym i zdobywcami czwortego i szōstego placu 2016/17. Na kōncie 7 punktōw i 5. plac a w składzie nojlepszy snajper ligi…
Górnik zaliczo sztart-marzyni. Po roku na ausie wraco nazod do Ekstraklasy i już w piyrszym szpilu rozônaczo Legia, jakby sie niy dziwać aktualnego majstra Polski, tōż teoretycznie nojlepszego rywala na ligowym placu (FC Astana niy gro w Ekstraklasie – tela dobrze). Na historyczny szpil na stadiōnie E. Pohla dziwo sie 22,7 tys. kibicōw. 3:1 po bramach Dani Suareza i dwōch Igora Angulo – bezmałaś werciło sie prziś…
Z wicemajstrym niy było już tak lekko. Górnik w Białymstoku kludziōł 1:0 (Angulo), ale wynik przewożōł sie w drugo strōna w ôstatnich sekundach. Dwie bramy stracōne z elwrōw i dwōch groczy wyciepanych do szatni przed czasym. Kibel zimnej wody, kery mono i sie zdoł, bo już z Wisłōm Kraków u sia (zaś przi praje fol stadiōnie), Górnik niy doł wytargać se punktōw. Hat-trick Igora Angulo pozwolōł wygrać 3:2.
Ôstatnio kolejka to szpil z Lechiōm w Gdańsku. Tamek rymis 1:1 – tradycyjnie z bramōm Igora, kery tym razym niy wykorzystoł pora rychtyk porzōndnych lagōw. Skuli rekordowych statystyk na sztarcie trza mu to jednak wyboczyć.
Piyrszy egzamin zaliczōny na ôcyna „moge być”. W Górniku rzōndzōm „łebōnie”. W 11-stce wyłażōm na dyć yno synki urodzōne w latach 90-tych (nojmłodsi 19-20 lot). Wyjōntkiym je sam baskijski supersnajper – 33 lata. Przi reszcie czelodki mōgby czuć sie staro, ale tyro jeszcze bez kryki i balkōnika a przi tymu szczylo jak trza. Angulo klupnōł już 7 bramōw.
Górnik za Marcina Brosza w kōńcu je młodōm drużynōm z ambicjōm i co ważne na ich szpile doprowdy idzie sie dziwać. Cudōw mono niy bydymy latoś ôd nich rzōndać, ale niychby tam co zafyrlali!
szl_Latn szl_Latn szl_Latn szl_Latn szl_Latn szl_Latn